Puurtilan koulun historiaa

Samaan aikaan kuin Taulumäen puolelle alkoi Varkauden asutus työntyä myös Luttilaan ja Puurtilaan. Heti tehtaan rakennuskauden alettua syntyi ajatus Puurtilan koulun perustamisesta. Vuonna 1912 asia oli esillä Leppävirran valtuustossa, ja siellä asetettiin hanketta ajamaan komitea joka kuitenkin päätyi kuitenkin siihen tulokseen, ettei ollut viisasta perustaa koulua Puurtilaan. Lapset voisivat komitean mukaan käydä Luttilan koulussa, jossa oli tilaa.

Palveluiden rakentuminen Puurtilaan alkoi yhtä aikaa asutuksen kanssa 1920-luvulla. Asutuksen kasvun myötä tuli uudestaan keskusteluun kysymys koulusta Puurtilaan. Koulun perustaminen oli jo oikeastaan välttämättömyys.

Ensimmäinen koulu järjestettiin maanviljelijä **Kalle Holopaisen** Askolan tilan päärakennuksen yläkertaan. Ensimmäinen johtokunta valittiin kesällä 1920. Sen puheenjohtajana oli Alma Grenman. Koulu aloitti toimintansa syyslukukauden alusta. Askolan kouluun tuli heti syksyllä 9-13-vuotiaita lapsia. Oppilasmäärä oli suuri yllätys. Kouluun tuli ensimmäisenä vuonna heti n. 50-oppilasta. Toisena lukuvuonna tuli jo 73-oppilasta. Oppilailla oli yhdessä luokassa ahdasta. Väestön määrä kasvoi nopeasti, ja seuraavana vuonna nousi esille kysymys apuopettajan palkkaamisesta. Ensin kysymys ratkaistiin siten, että osa oppilaista kävi Luttilan koulussa, jossa aluksi oli tilaa.

Kylälle oli vähän aikaa sitten muuttanut maanviljelijä **Otto Emil Ropponen** puolisonsa Annan kanssa. Ropposen talosta vuokrattiin toinen luokka, mutta oppilastulva ei loppunut. Oma koulu olisi ollut tärkeä, mutta minne ja millä rahalla?

Ongelman osasi ratkaista Rauhalan hovin leskirouva **Alma Grenman**. Hän antoi koululle hehtaarin tontin. Koulun paikkakiistakin ratkesi: keskelle kylää, jolloin lasten koulumatka olisi korkeintaan 5 km. Koulun piirustukset teki **Iisakki Räsänen**. Rakentajat olivat Rantasalmelta.

Uuden koulun opettajapari **Juho ja Toini Takala** teki koulusta koko kylän sydämen. Koulussa oli tilavat luokat sadalle oppilaalle ja asunnot opettajille. Lapset istuivat paripulpeteissa.

Puurtilan väkiluku kaksinkertaistui 1920-luvulla. 1935-luvulla oppilaita oli jopa yli 200. Nyt kävi puukoulu ahtaaksi. Taas oli tarpeen rakentaa uusi koulu. **Carolus Lindbergin** suunnittelema Varkauden ajanmukaisin kivikoulu otettiin käyttöön keväällä 1938 puhein ja Toini Takalan juhlarunoin.

Kauan ei uusi kivikoulu ehtinyt olla käytössä kun tuli sota. Uudesta kivikoulusta tuli ammustehdas puolustusministerin määräyksestä. Sotasairaalan osastokin koululla oli. Opetusta jatkettiin vajain voimin. Sodan jälkeen oli pulaa ruoasta ja vaatteista. Koululle tehtiin kasvimaa, jota oppilaat hoitivat. Heidän täytyi myös poimia marjoja, tähkiä ja juureksia kouluruoaksi. Vielä -60- luvullakin moni oppilas sai koululta kengät. 1950-luvulla koitti koulun kulta-aika. Kivikoulu remontoitiin sodan jäljiltä. Kun vilkaisi puukoulun alakerran luokkaan -50- luvulla, näki hiekkalaatikon keskellä luokkaa. Uusi opettaja **Saimi Hämäläinen** opetti uusin, luovin keinoin alakoululaisia. Terveystalo nousi puukoulun viereen vuonna 1952. Terveystalolla oli asunto vahtimestari **Kalervo Rautiaiselle** ja **Anna-Liisa** -vaimolle, josta pian tuli koulun keittäjä.

Tekstin ovat koonneet ja kirjoittaneet 5. luokan oppilaat Vilma Hartikainen, Aino Koponen, Petri Koponen, Miika Remonen, Jimi Pitkänen ja Oliver Ikonen